Die Pos | News | Ongeluk nadat agent blykbaar flou word
Ongeluk nadat agent blykbaar flou word
23 February 2018 l Andries van der Heyde l Views: 196 l 22 days ago
Mark Els, 'n eien-domsagent van Bela-Bela, het vermoedelik naby die Elephant Springs-hotel agter die stuur flou geword en met sy voertuig op 'n klein muurtjie van die hotel beland.
n Eiendomsagent van Bela-Bela het vermoedelik op Saterdag 17 Februarie op die hoek van Sutter- en Pretoriaweg in Bela-Bela agter die stuur flou geword en in die Elephant Springs-hotel se muur vasgery.
Mark Els, 'n eiendomsagent by Pieter Wagner eiendomme op die dorp, het aan Die Pos gesê hy het skielik vreemd gevoel toe hy in Sutterweg afdraai en het besluit om sy Pajero in die nabye parkeerarea voor die hotel te parkeer.
Hy het egter flou geword en die versneller getrap in plaas van die rem.
"Toe ek bygekom het, het my voertuig bo-op die muurtjie gestaan en talle omstanders was besig om te help om dit daar af te stoot."
Ongelukkig het die omstanders hul krag onderskat en die Pajero het op sy regtersy beland met Els steeds binne-in die voertuig. Hy het gelukkig 'n veiligheidsgordel gedra, maar die rol het veroorsaak dat die voorste en agterste ruite gebreek het.
Volgens Els het die omstanders die voer-tuig weer op sy wiele gestoot en die nood-dienste is ontbied. Els is na die Warmbad-hospitaal geneem.
Hy is vir observasie opgeneem aangesien sy ribbes seer was ná die ongeluk. Hy neem ook medikasie vir sy bloeddruk.
Gelukkig is niks gebreek nie, maar hy is eers op Maandag 19 Februarie ontslaan.
"Ek moet werklik die hospitaal komplimenteer. Alles was skoon, die kos was lekker, die susters was regtig baie vriendelik en ek het goeie sorg ontvang," het hy gesê.
Niemand anders is in die ongeluk beseer nie.
Els het gesê hy vermoed dat iemand egter sy selfoon tydens die ongeluk uit sy voertuig gesteel het.
"Die skade kan ten minste herstel word. Al wat ek kan doen, is om vorentoe te kyk en om net dankie te sê vir elkeen wat bystand gebied het," het Els gesê.